和唐秘校見貽長篇
作者：吳儆
朝代：宋

paragraphs: 君才離奇卧壑松，力回萬牛匠非哲。
我如坎井可窺底，短綆未汲固自竭。
饑寒驅置簿領中，巧匠旁觀指濡血。
逢人首下尻益高，敢遇督郵腰不折。
憧憧往來窮朝昏，負負江湖弄風月。
邑雖陋室無佳士，稍輸城府開私謁。
平生聞人說項斯，秀句秋江更清澈。
鼯徑經雨忽蛩然，傾囷倒廩不我屑。
渥洼汗血絕後殿，天球河圖合前列。
要知冷煖須自知，舐蜜中邊不容說。
癡兒徒癡不了事，相留湯餠未暇設。
如今豈止傾蓋舊，向者固已聞風說。
命之窮達有宿分，男兒功名在晚節。
未應種豆趣南山，試一上書干北闕。
君不見少陵流落老更窮，長歎自比稷與契。